b'\n_START_ARTICLE_\nSkrukketrollfluer\n_START_SECTION_\nUtseende\n_START_PARAGRAPH_\nSm\xc3\xa5 til middelsstore (2 \xe2\x80\x93 11 mm), kraftige fluer, sterkt h\xc3\xa5rete. De ligner snyltefluene. De er vanligvis m\xc3\xb8rke, men av og til gulaktige, aldri metallfarget. Brystet (thorax) er kledt med lange h\xc3\xa5r og b\xc3\xb8rster. Bakkroppen er mer eller mindre sylindrisk, med kraftige, piggaktige b\xc3\xb8rster. _NEWLINE_Vingene varierer i farge og st\xc3\xb8rrelse, og er ofte ulike hos de to kj\xc3\xb8nnene. Bak vingefestet (armhulen), sitter to store vingeskjell (kalt squamae), det st\xc3\xb8rste underst. _NEWLINE_Beina er korte, slanke og kraftig h\xc3\xa5rete._NEWLINE_Hodet er mer eller mindre rundt med ovale fasett\xc3\xb8yne, som m\xc3\xb8tes i pannen hos noen hanner. Pannen er bred med mange kraftige b\xc3\xb8rster. Antennene er tre-leddete, det f\xc3\xb8rste leddet er lite, det andre danner en hette over det tredje, som er noe avlangt og peker nedover. Det andre leddet har en lengdefure p\xc3\xa5 utsiden. N\xc3\xa6r roten p\xc3\xa5 det tredje leddet sitter en antenneb\xc3\xb8rste (arista) som er fint h\xc3\xa5rete eller av og til fj\xc3\xa6rgrenet. De har en kraftig kinnb\xc3\xb8rste (vibrissa). Bakhodet og omr\xc3\xa5det under fasett\xc3\xb8ynene har mange og til dels lange h\xc3\xa5r._NEWLINE_Larvene er mer eller mindre p\xc3\xb8lseformede.\n_START_SECTION_\nLevevis\n_START_PARAGRAPH_\nAlle de artene der biologien er kjent er parasitter med larver som utvikler seg inne i skrukketroll, som er landlevende krepsdyr. _NEWLINE_Hunnene legger egg p\xc3\xa5 steder der skrukketrollene har v\xc3\xa6rt (de kan lukte stoffer som skrukketrollene skiller ut). De nyklekte larvene er ganske raske og beveger seg omtrent som igler. De henger seg p\xc3\xa5 passerende skrukketroll og borer seg inn i verten gjennom den myke huden p\xc3\xa5 undersiden av dyret. Larven spiser opp skrukketrollet fra innsiden og forvandler seg til en puppe inne i det tomme skallet. Av og til kan mer enn \xc3\xa9n larve utvikle seg i det samme skrukketrollet. _NEWLINE_De voksne fluene er dagaktive og bes\xc3\xb8ker gjerne blomster. De l\xc3\xb8per rundt i rykk og napp mens de gjerne \xc2\xabrister\xc2\xbb p\xc3\xa5 vingene.'